पाएं अपने शहर की ताज़ा ख़बरें और फ्री ई-पेपरडाउनलोड करें
ऑक्सीजन, रेमडेसिविर इंजेक्शन के बाद अब फेविपिराविर टेबलेट, एसिटाइल सिस्टीन टेबलेट, पाइपरेसिलिन एंड टजोबेक्टम, मेरोपेनम इंजेक्शन सहित अन्य जरूरी दवाओं की किल्लत सामने आने लगी है। जो कोरोना संक्रमितों के इलाज के काम ली जा रही है। पिछले साल कोरोना संक्रमण का फैलाव होने के बाद ही सरकार ने फेविपिराविर टेबलेट को मंजूरी दी थी। यह दवा कोरोना के इलाज में काफी फायदेमंद साबित हुई। दूसरी लहर में इसकी सप्लाई टूटने लगी है।
जानकारों की मानें तो जिले में हर दिन फेविपिराविर टेबलेट के 1500 किट की जरूरत है। लेकिन सप्लाई महज 50-60 मिल रही है। इसकी किल्लत 15 दिन पहले शुरू हुई थी। पांच दिनों से मेडिकल स्टोर से यह दवा गायब हो चुकी है।
फेविपिराविर- एक मरीज के लिए 10 हजार एमजी डोज की जरूरत : कोरोना के नए स्ट्रेन में मरीजों को पांच दिन में इस दवा की 10 हजार एमजी की डोज दी जा रही है। यह वायरस के असर को कम करने में मदद करती है। मरीज सामान्य दवा से ठीक नहीं होने और चेस्ट में संक्रमण ज्यादा होने, बुखार नहीं टूटने की स्थिति में डाॅक्टर यह दवा लिख रहे हैं। इस दवा से आराम नहीं मिलता है तो अस्पताल में एडमिट होना पड़ता है। फेफड़ों की सफाई करने वाली एसिटाइल सिस्टीन 600 एमजी टेबलेट भी नहीं मिल रही।
कालाबाजारी की आशंका : जब भी जरूरी चीज की सप्लाई कम होती है और डिमांड बढ़ती है तो कालाबाजारी का खेल शुरू हो जाता है। मरीज और उनके परिजन दवा के लिए चक्कर लगा रहे हैं। ऐसे में दवा दिलाने के लिए कुछ दलाल भी सक्रिय हो गए हैं। जो मरीजों से ज्यादा पैसे ऐंठ रहे हैंं।
एक्सपर्ट व्यू : जरूरी दवाएं समय पर लेने से ही फायदा
एसएमएस मेडिकल कॉलेज के ऐसोसिएट प्रोफेसर डाॅ. योगेश यादव कहते हैं कि कोई भी दवा एक निश्चित समय तक ही काम करती है। जैसे फेविपिराविर टेबलेट कोरोना संक्रमित मरीज के शुरुआती 10 दिन तक असर कर सकती है। इसके बाद संक्रमण इतना हो जाता है कि दवा बेसर हो जाती है। एनोक्सापारिन इंजेक्शन खून को पतला करता है। ऐसी जरूरी दवाएं समय पर आनी चाहिए। इनकी आपूर्ति समय पर नहीं होने से हालात गंभीर हाे सकते हैं। हालांकि कुछ दवाओं के विकल्प मौजूद है। डाॅक्टर इन विकल्प को अपना सकते हैं। इससे मरीज व परिजन भागदौड़ से बच सकते हैं।
कई जरूरी दवाओं की कमी होने लगी है। इसे लेकर प्रशासन को भी अवगत करवाया जा चुका है। समय पर दवाओं की आपूर्ति नहीं हुई तो स्थिति बिगड़ सकती है। -संजीव नेहरा, अध्यक्ष, कैमिस्ट एसोसिएशन
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn